КIыщокъуэ Алим и махуэ
Бадзэуэгъуэм и 22-м илъэси 104-рэ ирокъу Къэбэрдей-Балъкъэрым и цIыхубэ усакIуэ КIыщокъуэ Алим Пщымахуэ и къуэр къызэралъхурэ. Ди лъэпкъэгъу щэджащэм теухуа дауэдапщэхэр а махуэм сыхьэт 11-м щекIуэкIынущ абы и фэеплъу Налшык къалэ администрацэм и унэм и гупэм деж щытым. Фэеплъым удз гъэгъахэр тралъхьэнущ, КIыщокъуэм и дуней тетыкIар ягу къагъэкIыжынущ.
УсакIуэшхуэр къыщалъхуа махуэм абы и фэеплъым деж илъэс къэс щызэхуос республикэм и творческэ интеллигенцэр, жылагъуэ зэгухьэныгъэхэм я лIыкIуэхэр, РСФСР-м и Къэрал саугъэтым и лауреат, Социалист Лэжьыгъэм и ЛIыхъужь КIыщокъуэ Алим и зэчийм пщIэ хуэзыщI цIыху куэд.
